title: I Sigir Jadma tuah Asibak
text: Getising satua énggal ada nguningang ring ida sang Prabu, ada jadma samakuta jagi nelasang satrun idané, nanging jadma tamiu, merupa tuah asibak. Pangandikan ida sang Prabu, kapangandikain netesang, jadma uli dija teka magoba asibak, anak kenken? Katetes koné ia baan parekan sang Prabune. I Truna Bagus ngorahang awakné uli di alasé, sing ja nawang awakné, apa buin umahne. Kauningang keto masih tekén ida sang Prabu, engsek ida makayunin, apan jlema asibak, sing buungan ia kaicen putran idané tur serahin ida gumine. Cendek engsek pakayunan ida sang Prabu, nanging kadong suba sauh pangandika, "Nah depang dogen, kalingke jlema mala sing genep jlema ukudan ririh suba keweh, apan raksasané gedé bin sakti, teguh rebut ajak tiu sing mintulin." Buin ngandika ida sang Prabu, "ih iba patih pada makejang, nah kema dauhin panjake makejang apang pesu mabalih, né ada anak tuah asibak bani nglawan musuhé, bakal ngamatiang musuhe ento!" Nah suba jani keto, énggal pada madedauhan, ngatag panjak ida sang Prabu, pada pesu ka bancingah mabalih tur suryak-suryak makuug ngelurin raksasané apang énggal teka.